נמל התעופה הנובר

**נמל התעופה הנובר** (בגרמנית: **Flughafen Hannover**), הידוע גם בשם **נמל התעופה הנובר-לנגנהגן**, הוא נמל תעופה בגרמניה. הנמל מדורג במקום התשיעי בין נמלי התעופה העמוסים ביותר בגרמניה והשלישי בדירוג בתחום תיירות יוצאת. סימנו הבין-לאומי של נמל התעופה בארגון חברות התעופה הבין-לאומי יאט"א הוא **HAJ**, והוא מסומן **EDDV** בארגון הבין־לאומי לתעופה אזרחית ICAO. החברה המפעילה את נמל התעופה היא **Flughafen Hannover-Langenhagen GmbH**.

## מקור השם
שמו של נמל התעופה משקף את שמה של העיר הנובר, העיר הראשית אותה הנמל משרת. ביחס לשם עצמו, יש הסבורים שבעבר היה שם המקום הונוברה (Honovere), שהוא חיבור שנעשה בעבר של מילים גרמניות hō ,hōch - גבוה, עם ōver - נהר או ביצה, כלומר, פירוש השם הוא שפת נהר גבוהה, או שפת ביצה גבוהה. אחרים חושבים שהשם נגזר דווקא משמה התנ"כי של חנה, אם שמואל הנביא. לשמם של נמלי תעופה רבים מצורף שמה של אישיות חשובה וידועה, אך הדבר לא קרה במקרה של נמל התעופה הנובר.

## גאוגרפיה ואקלים
### גאוגרפיה
נמל התעופה הנובר נמצא בחלק הצפון-מרכזי של גרמניה, במדינת סקסוניה התחתונה (סקסוניה תחתית, בגרמנית: Niedersachsen, "נידרזאקסן"). הנמל ממוקם בערך בקו הרוחב של בירת גרמניה ברלין, המרוחקת כ-289 ק"מ מזחית לו. הנמל בסמיכות מיידית לעיר לנגנהגן, בקרבה של מעט יותר מ-3 ק"מ. המרחק אל ליבה של הנובר, המרכז העירוני הראשי אותו הוא משרת ועל-שמה הוא נקרא, מסתכם בכ-12 ק"מ. להמבורג יש לנסוע צפונה 146 ק"מ, והים הצפוני מצוי במרחק 186 ק"מ, גם הוא צפונית לנמל. הים הבלטי לא הרבה יותר רחוק מהים הצפוני מנמל התעופה. העיר ברמן מרוחקת כ-113 ק"מ. גובהו של נמל התעופה מעל פני הים עומד על 56 מטר (183 רגל).

### אקלים
מזג האוויר בנמל התעופה הנובר נעים בתקופות הקיץ וקר בחורף. אחד מתנאי האקלים החשובים לתפעול נמל תעופה הוא משטר הרוחות. הרוח נושבת באזור הנמל בכל חודשי השנה, היא חזקה יותר בחורף, אך אינה מגיעה למהירויות קיצוניות. החודש היחיד שבמהלכו מהירות הרוח הממוצעת עולה על 20 קמ"ש הוא ינואר (20.6 קמ"ש). הרוח בדרך כלל מערבית בכל העונות. הטמפרטורה הממוצעת בחודשים החמים ביותר יולי ואוגוסט, עומדת על 23 מעלות צלזיוס בשעות היום, ו-13 מעלות בממוצע בשעות הלילה. החודש הקר ביותר בשנה הוא ינואר, במהלכו הטמפרטורה הממוצעת בימים היא 3 מעלות בלבד ובלילות 1-. כסות העננים רבה באזור הנמל. גם בחודשי הקיץ הכסות הממוצעת נמוכה אך מעט מ-50%, ובחודשי החורף נובמבר עד ינואר היא מעל ל-70%. ממוצע כמות הגשם הרב שנתית עומד על 485.6 מ"מ והכמות הממוצעת של שלג היא 116.3 מ"מ בשנה. יש ימים בהם יורד לסירוגין גשם וגם שלג.

## היסטוריה
בשנת 1907 אושר לחלוץ התעופה הגרמני קארל יאטו (Karl Jatho) להקים מינחת בסמוך להנובר, בווארנואלדר היידה (Vahrenwalder Heide), הנמצאת כ-6 ק"מ ממרכז הנובר, ובשלב מאוחר יותר אוחדה עם העיר הנובר. בנייתו של נמל התעופה הנוכחי בסמוך לעיר לנגנהגן החלה בשנת 1951, ונמל התעופה נחנך רשמית ב-1952, עם מסלול טיסה ראשון באורך של 1,680 מטרים. בשנת 1966 הנמל הורחב, נסלל מסלול טיסה חדש והוקם מגדל פיקוח חדש. ב-1973 נחנכו שני טרמינלים חדשים נוספים, בעיצוב קומפקטי, הידועים בכינויים A ו-B. בשנת 1990 הוארך מסלול טיסה ל-3,200 מטרים, והחלו טיסות טרנס אטלנטיות. הטיסות ארוכות הטווח הופסקו עוד באותה השנה, עקב חוסר דרישה ומיעוט נוסעים בקווים. טרמינל נוסף המסומל C נפתח בשנת 1998. הטרמינל הנוסף נפתח במיוחד לקראת קיומה של תערוכת "אקספו" העולמית בהנובר, בשנת 2000. בהכנות לקראת תערוכת אקספו חובר נמל התעופה לרכבת האזורית "S-Bahn", מערכת הרכבות העירונית-פרוורית של הנובר.

## מסלולים, טרמינלים, נוסעים ומטענים
### מסלולים
לנמל התעופה שלושה מסלולי טיסה פעילים:
* **09L-27R**: מסלול באורך 3,200 מטר (10,499 רגל), ברוחב 45 מטרים, מחופה בבטון ומואר.
* **09R-27L**: מסלול באורך 2,340 מטר (7,677 רגל), ברוחב 45 מטרים, מחופה בבטון ומואר.
* **09C-27C**: מסלול באורך 550 מטר (1,804 רגל), ברוחב 23 מטרים, מחופה באספלט ואינו מואר.

### טרמינלים
בנמל התעופה קיימים ארבעה טרמינלים. טרמינל **A**, ובו 6 גשרים למטוסים ("שרוולים"), טרמינלים **B** ו-**C**, עם שמונה גשרי עלייה למטוס בכל אחד מהם, והטרמינל הקטן **D**, המופעל אך ורק בתקופות שיא של מעבר נוסעים. טרמינלים A ו-B סמוכים האחד לשני. טרמינל C נמצא במרחק של חמש דקות הליכה מהאחרים. טרמינל C משמש נוסעים ממדינות שאינן מהאיחוד האירופי לפי אמנת שנגן. בכל הטרמינלים קומת הקרקע משמשת את הנוסעים בטיסות הנכנסות, והקומה העליונה את הטיסות היוצאות.

### נוסעים, מטענים ותנועות מטוסים
* **נוסעים**: סה"כ מספר הנוסעים שעברו את נמל התעופה בשנת 2024 (נכנסים ויוצאים) היה 5,223,745. נתון זה מהווה עלייה של 13.56 אחוזים לעומת מספר הנוסעים בשנת 2023, וגידול משמעותי בשיעור 31.85% לעומת מספר הנוסעים בשנת 2020, שהייתה שנה של מגפת הקורונה.
* **תנועות מטוסים**: תנועות המטוסים ב-2024 הסתכמו ב-64,683 תנועות בכל סוגי הטיסות, עלייה בשיעור של 5.5% ביחס לתנועות בשנת 2023.
* **מטענים**: כמות כל סוגי המטענים בשנת 2024 הייתה 27,776 טון. נתון זה קטן ב-5.19% מהשנה שקדמה ולה, ומהווה המשך מגמת קיטון משנים קודמות, עקב הצמצום בהקיפי דואר האוויר המועברים דרך הנמל. בכל שאר סוגי המטענים נרשם גידול.

## שירותים
בנמל התעופה ניתנים כל השירותים המקובלים, לרבות חנויות פטורות ממכס, בנקאות והמרות מטבע, שירותי וסיוע לנכים ומוגבלי תנועה, תחבורה ציבורית, שירות לאימהות ולתינוקות, השכרת רכב, הסעדה, מלון, תחבורה וחנייה, שירות הטענת טלפונים, wifi, שירותי עזרה ראשונה, ויתר סוגי השירותים הנהוגים בנמלי תעופה בין-לאומיים גדולים ומודרניים.

## חברות תעופה ויעדים
27 חברות טסות אל ומנמל התעופה הנובר. בטבלאות נכללו חברות המבצעות טיסות חודשיות ליעדים רבים, ונכללו היעדים אליהם ומהם תוכננו 10 ויותר טיסות חודשיות ישירות בחודש 2025.

טבלת נמלי תעופה אליהן ומהן מתבצעות מהנובר עשר טיסות ישירות חודשיות ויותר:

טבלת חברות תעופה הטסות מהנובר לארבעה יעדים לפחות:

## תאונות
לא נכללו תאונות שהתרחשו בנמל לפני שנת 1952 במיקום הקודם, טרם הפעלת הנמל במיקומו הנוכחי. התאונה האחרונה עם נפגעים שהתרחשה בנמל התעופה הנובר, או בסמיכות רבה אליו אירעה בשנת 1988, נכון לאפריל 2025. התאונות בנמל לא היו רבות נפגעים.

**התנגשות באוויר**: בתאריך 20 במאי 1984 נערך מפגן אווירי בתחומי נמל התעופה הנובר. במפגן השתתף  (1900 Beechcraft). האירוע צולם מתוך מטוס  (Piper PA-23-250 Aztec). מטוס הפייפר התקרב יותר מדי לביצ'קראפט, והתנגש בו באוויר. הפייפר התרסק, ושלושת בני האדם ששהו בו נהרגו. מטוס הביצ'קראפט נחת בשלום, הנזקים שנגרמו לו תוקנו, והוא חזר לשירות.

**טיסת מטען**: בתאריך 26 במאי 1988 הגיע מטוס פוקר F-27 פרנדשיפ (Fokker F-27 Friendship), בשירות חברת סטאר אייר (Star Air), מכיוון נמל התעופה בילונד (BLL). על סיפון המטוס היו שני אנשי צוות, ומטען. במרחק של קילומטר אחד מנמל התעופה הנובר, הטייסים הפעילו מדפים בזווית לא נכונה, המטוס הזדקר והמטען השתחרר ועבר לכיוון זנב המטוס. המטוס הוטח לקרקע, ושני אנשי הצוות נהרגו במקום. המטוס נהרס כליל ונמחק מרשימת כלי הטיס הפעילים.

**המראה כושלת**: בתאריך 25 בפברואר 1969 ניסה להמריא מטוס מסוג פוקר F28 פֵלו֗שִיפּ (Fokker F-28 Fellowship), למפגן אווירי. בעת ההינתקות מהקרקע, לא הצליח המטוס לצבור מהירות מספקת ולהתרומם. הטייס נטש את ניסיון ההמראה, והמטוס נחת במרחק של כ-50 מטרים לצד מסלול הטיסה. הכנף הימנית פגעה בקרקע והמטוס ניזוק. לא היו נפגעים בתאונה זו. נקבע שהתאונה אירעה משילוב של תנאי מזג אוויר גרועים (הטמפרטורה הייתה 2- מעלות צלזיוס וירד גשם), הכנות טיסה לא תואמות לתנאי מזג האוויר, ותפעול לא נכון של המטוס.

## תחבורה אל הנמל וממנו
התחבורה אל הנמל וממנו נוחה, וניתן להגיע במספר אמצעי תחבורה.
* **כבישים**: ניתן להגיע לנמל התעופה הנובר באמצעות כבישים מהירים **A7** ו-**A2**. כבישים נוספים באזור הם A352, 441 ,6.
* **אוטובוס**: קו אוטובוס מס' 470 מחבר את התחנה המרכזית הקרובה בלנגנהגן מרכז (Langenhagen Zentrum), עם נמל התעופה.
* **רכבת**: קו S5 של הרכבת העירונית  (S-Bahn) יוצא בכל 30 דקות מהתחנה המרכזית של הנובר לכיוון נמל התעופה ונוסע באותה תדירות גם בכיוון ההפוך.
* **תעופה**: נמלי תעופה הקרובים ביותר לנמל התעופה הנובר הם נמל התעופה ברמן (89 ק"מ) ונמל התעופה המבורג פולסביטל (132 ק"מ).

## גלריה

קובץ:Hannover Airport Vorfeldseitig (02).jpg|נמל התעופה מכיוון אזור התפעול והמסלולים
קובץ:Tower Hannover ohne Werbung.JPG|מגדל הפיקוח
קובץ:Hannover Airport - night photograph.jpg|הנמל בלילה
קובץ: Hannover Airport - Parkhaus.jpg|בניין החניון לכלי רכב
קובץ:S-Bahn Station Hannover Airport von aussen.jpg|מבנה תחנת הרכבת העירונית S-Bahn
קובץ:Hannover 2023 - Flughafen Hannover-Langenhagen.- by-RaBoe 076.jpg|פנים הטרמינל


## ראו גם
* נמל התעופה הבין-לאומי ברלין ברנדנבורג
* נמל התעופה מינכן פרנץ יוזף שטראוס
* נמל התעופה המבורג פולסביטל

## קישורים חיצוניים

* 
* 

## הערות שוליים

המבורג
קטגוריה:הנובר
קטגוריה:סקסוניה התחתונה: מבנים